
A versenyképesség kulcsa dinamikusan változó környezetben: az üzleti agilitás

Mind a magánszemélyek, mind a gazdasági társaságok a változások korát élik, melyek nemcsak növekvő mértékben gyorsulnak, hanem a globalizáció talaján világméretűvé is nőnek – sokak szerint emberi léptékkel követhetetlenné. A vállalkozás sikerességére számos együttható bír befolyással. Ha emellett figyelembe vesszük a dinamikusan változó gazdasági, politikai és társadalmi körülményeket, akkor világossá válhat számunkra, hogy a korábban alkalmazott vezetési módszerek már nem elegendőek a versenyképesség megőrzéséhez.
Milyen stratégiát kövessen tehát az a vállalat, amely nem csupán a fennmaradást, hanem tevékenysége tartós sikerét tartja kívánatosnak? Miképp határozhatjuk meg a követendő irányvonalakat a folyamatosan változó környezetben?
A választ az üzleti agilitás fejlesztése adhatja meg napjaink gazdasági társaságai számára. Az agilis vállalkozás két legfontosabb pillére az értékteremtésben és a változtatásban lelhető fel, melyek együttesen adják napjaink legfőbb versenyelőnyét a globális piacokon. Az agilis vállalat olyan szereplő, mely elősegíti a piaci versenyt, és működésével pozitív hatást gyakorol a gazdaságra, a környezetre és a társadalomra egyaránt. A dolgozat arra a feltételezésre épül, hogy korunkban csak az a vállalkozás érhet el hosszú távú piaci sikert, melynek működésében egyértelműen fellelhetők az üzleti agilitás jegyei - azaz a gyors és eredményes változtatás, valamint a valódi értékteremtés.
A dolgozat tudományos célja két részből tevődik össze. Szerettem volna jobban megismerni és ismertté tenni egy olyan felfogást, amely a versenyképesség alapkövét adhatja a jövő vállalkozásai számára, és amely a gyakorlatban is segít eligazodni a vezetőknek a folytonos változások közepette. Emellett fontosnak tartottam, hogy friss és releváns információval szolgáljak a hazai vállalkozások állapotát illetően, hiszen az ő boldogulásuk mindannyiunk közös érdekét képezi, és a nemzetgazdaság versenyképességét is döntően meghatározza.



